मंत्री, विधायक जां बड्डे-बड्डे औह्‌दे पर कम्म करने आह्‌ले सरकारी मलाजम अपनी सीमित आमदनी दे बावजूद किश सालें च गै करोड़े रपें दी जायदाद, कोठियां ते बंगले कियां बनाई लैंदे न। इस पास्सै कुसा दा ध्यान कीह् नेईं जंदा। कुन पुच्छी सकदा ऐ उनेंगी कीजे पुच्छने आह्‌ले आपूं गै गले तक्कर भ्रश्टाचार दी खाई च दबोए दे न ते जे कोई पुच्छने दी हिम्मत करी बी लै तां उसी अपना पोल खुलने दा बी डर रौंह्‌दा ऐ। अज्ज तक्कर किन्नें लोकें दी जायदाद दी छानबीन होई ऐ ते किन्नें गी सज़ा मिली ऐ। संसद जां विधायक बनने थमां पैह्‌लें एह् लोक अपनी निजी जायदाद दा ब्योरा कीह् नेईं दिन्दे।